**TYÖKALUPAKKI MONIKULTTUURISEN OHJAUKSEN TUEKSI**

**Emese Mátyás**

**TAUSTA**

Kehittämistyöni tavoitteena oli koota tulevaa ohjaustyötäni tukeva työkalupakki, joka nojautuu opinto-ohjaaja koulutuksen aikana muodostuneeseen käyttöteoriaani. Koska taustaltani olen Suomessa pitkään asunut maahanmuuttaja, työskentelisin tulevaisuudessa mielelläni maahanmuuttajataustaisten nuorten ja aikuisten ohjaajana. Työkalupakkini olen koostanut tästä syystä ensisijaisesti monikulttuuristen ohjattavien tarpeita silmällä pitäen, mutta harjoituksia on toki mahdollista hyödyntää myös suomalaisten ohjattavien kanssa työskennellessä.

Vaikka sähköisten ohjauspalvelujen ja sosiaalisen median merkitys kasvaa ohjauksessa jatkuvasti, maahanmuuttajien ohjauksessa kasvokkain tapahtuva henkilökohtainen ohjaus ja ohjaustapaamisissa käytettävät harjoitukset ovat edelleen olennaisen tärkeitä monestakin syystä. Ilman ohjaajan ja ohjattavan henkilökohtaisia tapaamisia ohjaajan ja maahanmuuttajan välisen luottamuksellisen suhteen syntyminen on lähes mahdotonta. Maahanmuuttaja tarvitsee pitkäkestoisen suhteen henkilöön, jonka kanssa hänellä on mahdollisuus käydä läpi elämänhistoriansa vaikeita kokemuksia, koulutus- ja uravalintaan liittyviä kysymyksiä sekä mahdollisia elämänhallintaan liittyviä ongelmia. Maahanmuuttajien kotoutumisen alkuvaiheessa monesti heikon kielitaidon takia on lisäksi tarkoituksenmukaista käyttää henkilökohtaisilla ohjauskerroilla ei-sanallisia tai pienellä sanavarastolla toimivia harjoituksia.

Kokoamani työkalupakki sisältää ensisijaisesti yksilöohjaukseen soveltuvia harjoituksia. Harjoitusten tarkoituksena on, kuten sosiodynaamisen ohjausteorian isä, Vance Peavy (2001, 11) korostaa, että ne ”auttavat sekä asiakasta että ohjaajaa, kun he yrittävät ymmärtää asioita paremmin, tehdä suunnitelmia, rakentaa tulevaisuudenkuvia ja kehittää henkilökohtaisia projekteja, jotka auttavat heitä kohti itselleen arvokkaita päämääriä. Harjoitukset auttavat asiakkaita saamaan voimavaroistaan täyden hyödyn.”

Kirjoituksessani perehdyn monikulttuurisen ohjauksen kannalta relevantteihin teoreettisiin lähtökohtiin ja samalla perustelen työkalupakkiin sisältyvien harjoitusten valintaa. Sen jälkeen esittelen kehittämistyön toteuttamistapaa sekä pohdin harjoitusten soveltuvuutta monikulttuuriseen ohjaukseen. Kehittämistyön toinen osa, itse työkalupakki on erillisenä liitteenä kehittämistyön tekijällä; työkalupakki lähetetään pyynnöstä kiinnostuneille.

**TEOREETTISIA LÄHTÖKOHTIA**

Koska ei ole olemassa yhtä teoriaa, joka vastaisi ohjattavien kaikkiin ohjauksellisiin haasteisiin (Lairio, Puukari & Nissilä 2001, 67), työkalupakkiini olen sisältänyt eri monikulttuurisen ohjauksen kannalta relevanttien teoreettisten lähestymistapojen harjoituksia. Lähestymistapani on siis integratiivinen. Työkalupakin harjoitukset perustuvat ensisijaisesti kuitenkin Peavyn (2001, 34) kehittämään sosiodynaamiseen lähestymistapaan, koska sen keskeisimmät piirteet sopivat mielestäni hyvin monikulttuurisen ohjauksen perustaksi. Osa harjoituksista pohjautuu lisäksi psykodynaamiseen, osa ratkaisukeskeiseen ohjausteoriaan. Kognitiivisen lähestymistavan olen jättänyt huomioimatta, koska harjoitusten toteuttaminen kognitiivisen lähestymistavan hengessä edellyttää ohjattavalta monipuolista kielitaitoa. Seuraavaksi tarkastelen yllä mainittujen teoreettisten lähestymistapojen soveltuvuutta monikulttuuriseen ohjaukseen.

Sosiodynaamisessa ohjauksessa ohjattava nähdään aina osana perhettään ja laajaa kulttuurista yhteisöä ja nämä otetaan automaattisesti tarkastelun kohteeksi, kun pohditaan esim. ammattiin tai koulutukseen liittyviä valintoja. Lähestymistavan mukaan jokainen inhimillinen kohtaaminen on kulttuurin määrittelemä. (Peavy 2011, 81.) Tämä näkökulma on hyödyllinen erityisesti sellaisia maahanmuuttajia kohdatessa, joiden kulttuuri eroaa merkittävästi suomalaisesta kulttuurista (esim. yhteisöllisen kulttuurin edustajat).

Sosiodynaamiselle ohjausteorialle on tyypillistä, että se korostaa ohjaajan ja ohjattavan yhteistyötä, jossa pyritään luottamuksellisen ja kunnioittavan ilmapiirin ylläpitämiseen. Ohjaussuhdetta kuvataankin ohjaajan ja ohjattavan liittona, yhteisenä matkana, jossa molemmilla osapuolilla on annettavaa toisilleen. Ohjaajan rooli on opastava, aktiivista osallistumista korostava, hän ei saa opettaa tai painostaa asiakasta. (Peavy 2001, 12, 15.) Luottamuksellisen suhteen rakentaminen ohjattavan kanssa on erityisen tärkeä monikulttuurisessa ohjauksessa, jolloin uudessa kulttuurissa ohjaaja saattaa olla ohjattavalle ainoa henkilö, jolle hänellä on mahdollisuus kertoa ongelmistaan. Norman E. Amudson (2005, 23-25) suosittelee luottamuksellisen ilmapiirin luomiseksi yhteisen maaperän etsimistä ohjattavan kanssa heti ohjaussuhteen alussa. Amudsonin mukaan ohjauskeskusteluissa on hyödyllistä viitata mahdollisiin yhteyksiin ohjattavan kanssa (esim. yhteiset harrastukset tai muu yhteinen piirre elämäntilanteessa), koska tämä vahvistaa ohjaajan ja ohjattavan välistä suhdetta.

Sosiodynaamisen ohjauksen keskeinen harjoitus on ohjattavan elämäkentän kartoittaminen. Peavy (2001, 17) pitää elämänkentän kartoittamista yhteistoimintana, jossa osallistujat opastavat toinen toistaan. He kartoittavat yhdessä ohjattavan senhetkistä sosiaalista tilannetta sekä rakentavat mahdollisia tulevaisuuksia ja suunnitelmia siitä, miten ohjattava pääsee saavuttamaan niitä. Maahanmuuttajataustaisen ohjattavan elämänkentän kartoittamisen yhteydessä on tärkeä kiinnittää huomiota sellaisiin elämänhallinnan kannalta tärkeisiin seikkoihin kuin ohjattavan voimavarojen ja tukijoukkojen tarkasteleminen uudessa kotimaassa, ohjattavan uskonnollisen taustan selvittäminen sekä hänen henkisen ja fyysisen hyvinvointinsa ylläpitäminen. Pekkarin mukaan (2009, 189-190) kartoitus on syytä aloittaa kuitenkin vasta silloin, kun ohjattava on siihen valmis ja halukas, koska tämä työskentelytapa edellyttää luottamuksellista suhdetta ohjaajan ja ohjattavan välillä.

Ohjaus tähtää lisäksi sosiodynaamisessa ohjauksessa ohjattavan voimavarojen vahvistamiseen. Omien taitojen, valmiuksien ja vastuuntunnon vahvistaminen sekä rajoitusten ja esteiden poistaminen on hyvä tapa antaa ohjattavalle toivoa vaikeista olosuhteista kotoisin olevia maahanmuuttajia kohdatessa. Mielestäni toivon antaminen onkin yksi tärkeimmistä ohjaajan tehtävistä niin maahanmuuttaja- kuin myös kantasuomalaisia asiakkaita ohjatessa.

Koska maahanmuuttajien kielitaito on ohjauksen alkuvaiheessa monesti heikko, sosiodynaamisen ohjauksen keskeisenä työvälineenä pidetystä visualisoinnista on paljon hyötyä monikulttuurisessa ohjauksessa. Piirtäminen sekä kaikenlainen visuaalinen havainnollistaminen auttavat maahanmuuttajia lisäämään heidän itsetuntemustaan, tiedostamaan tulevaisuuden haaveitaan sekä konkretisoimaan ja ymmärtämään monimutkaisia prosesseja, mm. uuden kulttuurin tarjoamia mahdollisuuksia niin jokapäiväisessä elämässä kuin koulutus- ja uravalinnassa.

Peavy (2001, 12) pitää kuitenkin tärkeänä, että ohjattavat kokevat harjoitukset itselleen henkilökohtaisesti merkityksellisiksi, koska muuten he eivät paneudu kunnolla niihin. Ohjaajan on siis tarkasti mietittävää, soveltuvatko harjoitukset yksittäisille ohjattaville. Tässä yhteydessä pitääkin muistaa, että ohjattavat ovat oman etnisen ryhmänsä edustajia, mutta myös yksilöitä. Niinpä harjoituksia saattaa olla tarpeen muunnella ohjattavan persoonallisuuteen sopiviksi.

Koska monikulttuurisessa ohjauksessa ohjattavan menneisyyden merkitys voi olla hyvinkin suuri koulutus- ja uravalinnalle, on hyödyllistä tarkastella ohjattavan elämänhistoriaa ja tunne-elämää psykodynaamisesta lähestymistavasta käsin. Lisäksi psykodynaamisella lähestymistavalla on annettavaa maahanmuuttajien ohjaukselle siinä mielessä, että lähestymistavassa yleisesti käytettävien kuvakorttien, valokuvien ja metaforien avulla voidaan päästä käsiksi ohjattavan tiedostamattomiin tunteisiin, muistoihin, mielikuviin, odotuksiin, asenteisiin ja toiveisiin sekä keskustella niistä.

Työkalupakkiin olen sisällyttänyt myös ratkaisukeskeiselle ohjausteorialle tyypillisiä harjoituksia, siitä huolimatta, että ratkaisukeskeinen lähestymistapa on tulevaisuuteen suuntautunut, eikä ole kiinnostunut ongelmien syntymähistoriasta. Ratkaisukeskeinen työskentely keskittyy tavoitteisiin ja ratkaisuihin ja luottaa asiakkaan voimavaroihin, kykyihin sekä luovuuteen löytää omat ratkaisut ongelmiinsa. Tähän ohjattavan aktiivisuutta korostavaan seikkaan on mielestäni hyvä kiinnittää huomiota erityisesti yhteisöllisestä kulttuurista tulevien ohjattavien kanssa työskennellessä, koska heille omien vahvuuksien tiedostaminen, omien näkemysten esilletuominen sekä aktiivisuus ja oma-aloitteisuus koulutuksessa tai työpaikalla ei välttämättä ole tuttua ja itsestään selvää. Sosiodynaamisen lähestymistavan tapaan myös ratkaisukeskeisessä työskentelyssä painotetaan asioiden visuaalista havainnollistamista. Maahanmuuttajataustaiselle ohjattavalle voi olla hyödyksi, jos abstrakteja käsitteitä ja monimutkaisia prosesseja konkretisoidaan esimerkiksi asteikkojen tai edistysportaiden avulla.

**KEHITTÄMISTYÖN TOTEUTUS**

Kehittämistyön toteuttamisen aloitin perehtymällä työkalupakin kannalta relevanttiin opinto-ohjauksen teoriataustaan. Perusopetuksen opetussuunnitelmissa määriteltyihin oppilaanohjauksen tavoitteisiin sekä oppilaanohjauksen oppikirjoihin tutustumalla olen hahmotellut työkalupakin aihealueita. Työkalupakin harjoitukset olen luokitellut seuraavasti:

1.      Ei-sanalliset tai vähäistä kielitaitoa vaativat harjoitukset

2.      Luottamuksellisen ilmapiirin luominen

3.      Itsetuntemuksen lisääminen ja vahvuuksien kartoittaminen

4.      Oppimistaitojen kehittäminen

5.      Koulutustietous

6.      Työelämätietous

7.      Tulevaisuudennäkymät

Lopuksi olen kerännyt harjoituksia ohjauskirjallisuudesta, perusasteen oppilaanohjauksen oppikirjoista sekä nettisivustoilta.

**HARJOITUSTEN SOVELTUVUUS**

Kehittämistyölleni olen asettanut tavoitteeksi, että työkalupakkiin sisältyneet harjoitukset soveltuisivat monikulttuurisen ohjauksen henkilökohtaisiin ohjaustapaamisiin, ensisijaisesti maahanmuuttajanuorille ja –aikuisille. Työkalupakin koonnissa on ollut haasteena löytää sellaisia harjoituksia, jotka sopivat kielitaidoltaan heterogeenisille maahanmuuttajataustaisille ohjattaville. Työkalupakkiin olen tästä syystä sisällyttänyt eritasoista kielitaitoa edellyttäviä harjoituksia. Lisäksi on huomioitava, että tämäntyyppiset harjoitukset saattavat olla ohjattavalle outoja joko kulttuuri- ja koulutustaustansa tai persoonallisuutensa takia. Siksi ohjaajan on aina tarkasti mietittävää, kenen ohjauksessa ja missä vaiheessa ohjaussuhdetta kyseisiä harjoituksia hän käyttää. Lopuksi on korostettava, että työkalupakin harjoitukset ovat nousseet esille henkilökohtaisesta käyttöteoriastani ja jokaisen ohjaajan onkin valittava käyttöönsä sellaisia harjoituksia, jotka soveltuvat heidän omaan ohjausstrategiaansa (vrt. Pekkari 2009, 188).

Työkalupakin harjoituksia pidän hyödyllisenä, koska niiden avulla on helpompaa konkretisoida ohjattavan elämään kuuluvia asioita, ja ongelmiakin on helpompi tuoda esille kuin pelkästään suullisesti esittäen. Tämä näkökulma tulee maahanmuuttajien ohjauksessa erityisen korostetusti esille, koska kielitaidon puute sekä erilaisesta kulttuuri- ja koulutustaustasta johtuvat erot vaikeuttavat vuoropuhelua ohjauksessa. Kaiken kaikkiaan olen sitä mieltä, että nämä harjoitukset auttavat Peavyn määritelmän mukaisesti ohjattavia saamaan voimavaroistaan täyden hyödyn, joten niitä on monikulttuurisessa ohjauksessa ehdottomasti hyödynnettävä. Harjoitukset sopivat oppilaitoskontekstin lisäksi maahanmuuttajien kotoutumiskoulutuksen puitteissa annettavan henkilökohtaisen ohjauksen tukimateriaaliksi.

**LÄHTEET**

Alanen, S., Hiekkataipale, J. Kauttu, P. & Siippainen, M. 2009. Oma suunta. Peruskoulun oppilaanohjauksen oppikirja. Helsinki: WSOYpro.

Amudson, N. E. 2005. Aktiivinen ohjaus. Opas uraohjauksen ammattilaisille. Helsinki: Psykologien Kustannus Oy.

Haime, S., Huttunen, M-L., Kuikka, J. & Valtonen, T. 2010. Valmentaja. Oppilaanohjaus 7-9. Helsinki: Edita.

Heikkinen, R., Koski, E. & Öhman, E. 2011. Futurix. Omatoimikirja 2011-2014. Helsinki: Otava.

Lairio, M., Nissilä, P., Puukari, S. & Varis, E. 2001. Opinto-ohjaajat monikulttuurisuuden ja maahanmuuttajien tukijoina. Teoksessa Lairio, M. & Puukari, S. (toim.) Muutoksista mahdollisuuksiin. Ohjauksen uutta identiteettiä etsimässä. Koulutuksen tutkimuslaitos. Jyväskylä: Yliopistopaino. 131-162.

Lairio, M., Puukari, S. & Nissilä, P. 2001. Ohjauksen teoreettinen perusta. Teoksessa Lairio, M. & Puukari, S. (toim.) Muutoksista mahdollisuuksiin. Ohjauksen uutta identiteettiä etsimässä. Koulutuksen tutkimuslaitos. Jyväskylä: Yliopistopaino. 41-68.

Peavy, R. V. 2001. Elämäni työkirja. Helsinki: Psykologien Kustannus Oy.

Pekkari, M. 2009. Tavoitteellinen ohjauskeskustelu. Helsinki: Tammi.

Perusopetuksen opetussuunnitelmien perusteet. 2004. Lähde: <http://www.oph.fi/download/139848_pops_web.pdf>, viitattu 24.9.2013.